Det skete på et medlemsmøde, hvor Jens Toft Nielsen var den eneste, der stillede op til posten som spidskandidat. SF blev for kort tid siden kastet ud i turbulens, da partiets to fremtrædende kandidater, Jane Østergaard og Jørgen Andersen pludselig meddelte, at de trak sig fra posten som spidskandidat. Torsdag aften tog det dog ikke medlemmerne i SF Aalborg mere end en halv time at blive enige om, at deres spidskandidat hedder Jens Toft Nielsen. - Jeg har meget lyst til at føre noget god SF værdi politik, jeg synes faktisk, der er meget at gøre, lyder det fra den nyvalgte spidskandidat, der trodser dystre meningsmålinger at satser på, at SF Aalborg beholder sin rådmandspost - også efter valget i efteråret. - Det kræver, at vi igen får valgt fem ind, og det tror jeg på. Vi behøver ikke nogen trylleformular for at det lykkedes, vi har et godt hold, siger Jens Toft Nielsen. Med på listen over nye ansigter til det kommende kommunalvalg er også studerende ved Aalborg Universitet, Kristian Klitgaard Nielsen. Han har været medlem af SF i fire år, og han tror på SFs projekt. - Vi har en masse gode sager at kæmpe for, og jeg kan mærke, at det føles rigtigt i maven at være kandidat for SF, siger Kristian Klitgaard Nielsen, som udmærket ved at meningsmålingerne pt taler imod, at han overhovedet kommer ind i Aalborg byråd fra årsskiftet, men han er klar til en hård valgkamp. Formanden for SF Aalborg Jørgen E. Jensen glæder sig torsdag aften over at kunne præsentere to nye ansigter og det samlede SF hold i Aalborg betegner formanden som godt.

Referat:
Landinspektør og flereårigt medlem af SF, Jens Toft Nielsen, blev tirsdag aften valgt til SF Aalborgs nye spidskandidat til efterårets kommunalvalg.